Document ID: 32002D0824

Komission päätös,
tehty 9 päivänä huhtikuuta 2002,
Saksan valtiontuesta C 72/2001 (ex N 361/2001) Hamburger AG:lle
(tiedoksiannettu numerolla K(2002) 1340)
(Ainoastaan saksankielinen teksti on todistusvoimainen)
ETA:n kannalta merkityksellinen teksti
(2002/824/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen ja erityisesti sen 88 artiklan 2 kohdan ensimmäisen alakohdan,
ottaa huomioon sopimuksen Euroopan talousalueesta ja erityisesti sen 62 artiklan 1 kohdan a alakohdan,
on kehottanut asianomaisia esittämään huomautuksensa mainittujen artiklojen mukaisesti(1),
sekä katsoo seuraavaa:
I MENETTELY
(1) Saksa ilmoitti 31 päivänä toukokuuta 2001 päivätyllä ja 12 päivänä kesäkuuta 2001 saapuneeksi kirjatulla kirjeellä alueellisesta tuesta suurille investointihankkeille annettujen monialaisten puitteiden(2) (jäljempänä "monialaiset puitteet") nojalla Hamburger AG:lle myönnettävästä investointituesta. Tukihanke kirjattiin tueksi N 361/01.
(2) Komissio vahvisti vastaanottaneensa kirjeen, ilmoitti Saksalle pitävänsä ilmoitusta puutteellisena ja pyysi 22 päivänä kesäkuuta 2001 päivätyllä kirjeellä lisätietoja. Saksa vastasi 17 päivänä heinäkuuta 2001 päivätyllä ja 20 päivänä heinäkuuta 2001 saapuneeksi kirjatulla kirjeellä sekä 30 päivänä heinäkuuta 2001 päivätyllä ja 31 päivänä heinäkuuta 2001 saapuneeksi kirjatulla kirjeellä. Komissio piti ilmoitusta edelleen puutteellisena ja pyysi 2 päivänä elokuuta 2001 päivätyllä kirjeellä lisätietoja. Saksa vastasi 15 päivänä elokuuta 2001 päivätyllä ja 17 päivänä elokuuta 2001 saapuneeksi kirjatulla kirjeellä. Komissio ilmoitti Saksalle 21 päivänä elokuuta 2001 päivätyllä kirjeellä, että se katsoi ilmoituksen nyt sisältävän tarvittavat tiedot ja että se tekee päätöksen jatkotoimenpiteistä kahden kuukauden kuluessa täydelliset tiedot sisältävän kirjeen saapumispäivästä.
(3) Komissio ilmoitti Saksalle 4 päivänä lokakuuta 2001 päivätyllä kirjeellä päätöksestään aloittaa EY:n perustamissopimuksen 88 artiklan 2 kohdassa tarkoitettu menettely.
(4) Menettelyn aloittamista koskeva komission päätös julkaistiin Euroopan yhteisöjen virallisessa lehdessä(3). Komissio kehotti samalla asianomaisia esittämään huomautuksensa.
(5) Saksa vastasi menettelyn aloittamiseen 21 päivänä joulukuuta 2001 päivätyllä ja saapuneeksi kirjatulla kirjeellä.
(6) Komissio sai huomautuksia seitsemältä asianomaiselta. Komissio toimitti nämä huomautukset Saksalle, jotta tämä voisi ottaa niihin kantaa. Saksa otti kantaa asianomaisten huomautuksiin 31 päivänä tammikuuta 2001 päivätyllä ja saapuneeksi kirjatulla kirjeellä.
II TUEN KUVAUS
2.1 Tuensaaja
(7) Tuensaaja on Pittenissä (Itävallassa) sijaitseva Hamburger AG. Hamburger AG kuuluu Prinzhorn Holdingin omistamaan Hamburger-konserniin. Hamburger AG harjoittaa teollista paperinvalmistusta.
2.2 Hanke
(8) Uuden investointihankkeen sijaintipaikka on Schwarze Pumpe Brandenburgin osavaltiossa, joka on EY:n perustamissopimuksen 87 artiklan 3 kohdan a alakohdassa tarkoitettu tukialue. Kyseisellä alueella suuryrityksille myönnettävän tuen sallittu enimmäisbruttointensiteetti on 35 prosenttia.
(9) Suunnitellussa hankkeessa on määrä rakentaa uusi tuotantolaitos, jossa tuotetaan valkoista ja ruskeaa aaltopaperia. Tuotantolaitoksen rakentamisen on ilmoitettu alkaneen [...](4). Tuotannon on määrä alkaa aikaisintaan [...] ja viimeistään [...].
(10) Uudessa tuotantolaitoksessa on tarkoitus valmistaa pääasiassa [...] testlainerilaatuja. Nykyisin Hamburger AG valmistaa erilaisia ruskeita paperilaatuja Itävallassa ja Unkarissa sijaitsevissa tuotantolaitoksissa sekä erittäin korkealuokkaisia valkoisia paperilaatuja Riegerin tuotantolaitoksessa Baijerin osavaltiossa.
(11) Uuden tuotantolaitoksen rakentamisen myötä on määrä toisaalta täyttää ruskeiden ja valkoisten paperilaatujen välinen aukko ja toisaalta tuoda tuotanto lähemmäs Itä-Euroopan markkinoita. Näiden markkinoiden kasvupotentiaalin arvioidaan olevan huomattava varsinkin Puolassa, Tsekissä ja Baltian maissa.
(12) Uuden tuotantolaitoksen vuotuinen testlainerikapasiteettitavoite on [...] tonnia; ensimmäisenä vuonna on tarkoitus tuottaa [...] tonnia, toisena vuonna [...] tonnia, ja kolmantena vuonna koko kapasiteetin on määrä olla käytössä. Ensimmäisten viiden vuoden aikana [...] tuotannosta on ruskeita paperilaatuja ja [...] valkoisia paperilaatuja. Tuotantoa voidaan kuitenkin suunnata paperilaadusta toiseen hyvin nopeasti. Molempien paperilaatujen valmistuksessa raaka-aineena käytetään keräyspaperista peräisin olevia kuituja.
(13) Uuteen tuotantolaitokseen kuuluu aaltopahvikone, jonka vuotuinen kapasiteetti on [...] tonnia. Kokonaistuotannosta, jonka määrä on [...] tonnia, jalostetaan [...] tonnia yhdessä muualla tuotetun [...] tonnin aaltopaperierän kanssa aaltopahviksi. Lisäksi tuotetusta aaltopaperista viedään [...] tonnia Puolassa sijaitsevaan jalostuslaitokseen, joka on myös Hamburger AG:n omistuksessa. Näin ollen [...] tonnia uudessa tuotantolaitoksessa valmistetusta aaltopaperista käytetään Hamburger-konsernissa.
(14) Tuotetun aaltopaperin jatkojalostus tapahtuu suurimmaksi osaksi ([...] tonnia) riippumattomissa yrityksissä. Ruskeiden testlainereiden kohdemarkkinoita ovat Saksa, Puola, Tsekki, Baltian maat ja Benelux-maat. Valkoisten testlainereiden markkina-alueena on koko Eurooppa. Aaltopahvituotanto, jonka määrä on [...] tonnia, markkinoidaan sen sijaan 200 kilometrin säteellä tuotantolaitoksesta.
(15) Suunnitellun hankkeen kustannukset voidaan eritellä seuraavasti:
TAULUKON PAIKKA
(16) Uuden tuotantolaitoksen rakentamisen myötä Hamburger-konsernin aaltopaperikapasiteetti kasvaa [...] tonnista [...] tonniin vuosina 2000-2005. Vuonna 2000 Hamburger-konsernin osuus Euroopan talousalueen aaltopaperimarkkinoista oli [...].
(17) Ilmoituksen mukaan suunnitellulla hankkeella luodaan 277 pysyvää työpaikkaa (194 aaltopaperin tuotannossa, 57 aaltopahvin tuotannossa sekä 26 kuljetuspalvelujen alalla ja muilla osa-alueilla). Lisäksi Saksa on ilmoittanut hankkeella luotavan välillisesti 356 työpaikkaa lähinnä raaka-ainehankintojen ja kuljetuspalvelujen alalla.
2.3 Tukitoimenpiteet
(18) Tukihanke koskee 31582500 euron suuruista investointiavustusta, joka myönnettiin komission hyväksymän alueellisia elinkeinorakenteita edistävän Saksan yhteisen tukiohjelman 29. puitesuunnitelman(5) perusteella. Lisäksi oli tarkoitus myöntää 22103148 euron suuruinen veronhuojennus komission hyväksymän, vuonna 1999 annetun investoinneille myönnettäviä veronhuojennuksia koskevan lain(6) nojalla.
2.4 Menettelyn aloittamisen syyt
(19) Komissio tarkasteli aaltopaperimarkkinoita asian kannalta merkityksellisinä tuotemarkkinoina. Käytettävissä olevien tietojen perusteella komissio katsoi, että merkitykselliset markkinat taantuivat, koska todettavissa olevan kulutuksen keskimääräinen vuotuinen kasvuvauhti kyseisillä markkinoilla oli selvästi koko tehdasteollisuuden vuotuista kasvuvauhtia hitaampi. Tämän vuoksi kilpailutekijänä käytettiin toistaiseksi lukua 0,75. Lisäksi komissio määritteli pääoman ja työvoiman suhdeluvuksi toistaiseksi 0,8.
(20) Komissio piti kyseenalaisena varsinkin Saksan ilmoitusta, jonka mukaan hankkeella luodaan välillisesti 356 työpaikkaa. Komissio epäili, voitaisiinko kokonaismäärä ottaa huomioon, koska oli mahdollista, että kaikki uudet työpaikat eivät sijaitsisi läheisyydessä sijaitsevilla tukialueilla. Saksan ilmoittamista välillisesti luotavista työpaikoista 139 sijaitsisi Puolassa ja Tsekissä. Komissio piti kyseenalaisena näiden työpaikkojen huomioon ottamista, koska Tsekki ja Puola eivät ole Euroopan unionin jäsenvaltioita. Tsekillä ja Brandenburgin osavaltiolla ei myöskään ole yhteistä rajaa, joten Tsekkiä ei voida pitää lähialueena.
(21) Saksa oli esittänyt, että perustaessaan Schwarze Pumpeen uuden uusiopaperiyrityksen Hamburger AG loisi 40 työpaikkaa. Komissio katsoi, että tätä hanketta on pikemminkin pidettävä osana päähanketta ja että tämän vuoksi työpaikat on huomioitava välittömästi luotavien eikä välillisesti luotavien työpaikkojen lukumäärässä. Näin ollen komissio katsoi alustavasti, että kyseisellä hankkeella luotaisiin välillisesti 177 työpaikkaa. Alueellista vaikutusta osoittavaksi tekijäksi määriteltiin toistaiseksi 1,25. Kyseenalaista oli kuitenkin myös se, oliko kaikki kuljetusalalla luotavat työpaikat otettava huomioon, koska oli mahdollista, että kaikki uudet työpaikat eivät sijaitsisi läheisyydessä sijaitsevilla tukialueilla. Tämän vuoksi alueellista vaikutusta osoittavaa tekijää voitaisiin joutua alentamaan arvoon 1,0.
(22) Aloittaessaan menettelyn komissio sovelsi tähän hankkeeseen alueellista vaikutusta osoittavasta tekijästä riippuen joko laskentakaavaa 35 × 0,75 × 0,8 × 1,25 = 26,25 prosenttia tai laskentakaavaa 35 × 0,75 × 0,8 × 1,0 = 21 prosenttia. Komissio piti kyseenalaisena, noudattaako 53,7 miljoonan euron (105 miljoonan Saksan markan) määrä, joka vastaa 35 prosentin tuki-intensiteettiä ja jonka Saksa aikoo myöntää Hamburger AG:lle Schwarze Pumpessa Brandenburgin osavaltiossa toteutettavaan investointihankkeeseen, monialaisten puitteiden perusteella laskettua tuen sallittua enimmäisintensiteettiä.
III ASIANOMAISTEN HUOMAUTUKSET
(23) Menettelyn aloittamisen jälkeen komissio on saanut huomautuksia seitsemältä asianomaiselta. Huomautuksia esittivät kilpailijat sekä Espanjan paperiteollisuuden liitto, Yhdysvaltain metsä- ja paperiteollisuuden liitto ja Ranskan hallitus. Komissio toimitti nämä huomautukset Saksalle 20 päivänä joulukuuta 2001, 11 päivänä tammikuuta 2002 ja 16 päivänä tammikuuta 2002 päivätyillä kirjeillä. Saksa otti niihin kantaa 1 päivänä helmikuuta 2002.
(24) Kaikki asianomaiset ilmaisivat huolestuneisuutensa merkityksellisillä markkinoilla vallitsevasta kapasiteettitilanteesta. Aaltopaperiala kärsii jo nyt rakenteellisesta ylikapasiteetista. Erään kilpailijan mukaan Saksassa ylikapasiteetit ovat erityisen suuria. Vuosina 2000-2002 kapasiteettien arvellaan uusien laitosten rakentamisen ja vanhojen laitosten laajentamisen vuoksi entisestään kasvavan. Jos markkinoiden kasvu on nykyistä hitaampaa, tilanne pahenee entisestään.
(25) Vaikka prosentuaalinen kasvu voikin Itä-Euroopassa olla suhteellisen suurta, määrällinen kasvu on kuitenkin vähäistä, sillä paperinkulutus on kaiken kaikkiaan melko pieni. Erään kilpailijayrityksen mielestä Saksan arviot markkinoiden tulevasta kasvusta ovat liian suuria. Yhdysvaltain metsä- ja paperiteollisuuden liitto katsoo, että suunnitellut kapasiteetin laajennukset seuraavana kahtena vuotena ovat arvioituun kysyntään nähden selvästi ylimitoitettuja.
(26) Eräs kilpailija muistuttaa lisäksi, että markkinoille ovat ominaisia pk-yritykset ja perheyritykset. Hamburger AG:n hankkeella luodaan huomattavia ylikapasiteetteja, jotka vaikuttavat markkinoihin ja johtavat vakaviin kilpailun vääristymiin.
(27) Kaksi kilpailijaa esittää, että tällä alalla tarvitaan erittäin paljon pääomaa ja arvonlisäys on vähäinen. Hankkeeseen luvattu tuki auttaa Hamburger AG:tä alentamaan tuotantokustannuksiaan ja siten myös hintojaan selvästi (erään kilpailijan mukaan noin kymmenen prosenttia).
(28) Eräs kilpailija toteaa uusiopaperitoimituksista, että tänä vuonna uusiopaperista on ollut pulaa jo pitkähkön aikaa. Varsinkin Puolan ja Tsekin kaltaiset Itä-Euroopan maat, joista Hamburger AG haluaisi hankkia suurimman osan raaka-aineesta, ovat jo nyt uusiopaperin nettotuojia. Tämän vuoksi kyseinen kilpailija arvelee, että uuden laitoksen saatavilla ei ole riittävästi raaka-ainetta.
(29) Kaksi kilpailijaa pitää välittömästi luotavien työpaikkojen ilmoitettua lukumäärää liioiteltuna. Erään kilpailijan mielestä myyntiosaston työpaikkojen (17 + 14) sekä talous- ja laskentaosaston työpaikkojen (22) lukumäärät on arvioitu aivan liian suuriksi. Eräs toinen kilpailija puolestaan katsoo, että varsinkin aaltopahvikoneeseen liittyvien työpaikkojen lukumäärä on liian suuri.
(30) Kaksi kilpailijaa tarkasteli välillisesti luotavia työpaikkoja. Niiden mielestä näiden työpaikkojen lukumäärä on selvästikin arvioitu liian suureksi. Uusiopaperialalla ei luoda yhtään uutta työpaikkaa, koska osuus on suuri jo nyt. Lisäksi suuri osa kuljetuksista hoidetaan rautateitse eikä maanteitse, joten uusien työpaikkojen lukumäärä jää Saksan ilmoittamaa lukumäärää pienemmäksi. Joka tapauksessa arvio kuljetusalalla luotavien työpaikkojen lukumäärästä vaikuttaa liian suurelta. Eräs kilpailija ottaa esille kunnossapidon ja energiahuollon alalla luotavien työpaikkojen suuren lukumäärän ja katsoo, että todennäköisesti suuri osa näistä uusista työpaikoista ei sijaitsisi läheisyydessä sijaitsevilla tukialueilla.
IV SAKSAN LIITTOTASAVALLAN HUOMAUTUKSET
(31) Menettelyn aloittamista koskevissa huomautuksissaan Saksa toteaa, että uuden uusiopaperiyrityksen perustaminen on itsenäinen hanke, jonka H& H Recycling GmbH aikoo toteuttaa. Hamburger AG omisti aiemmin 75 prosenttia H& H Recycling GmbH:sta. Strategisista syistä Hamburger AG päätti luopua uusiopaperitoiminnasta ja myi 4 päivänä lokakuuta 2001 osakkuutensa H& H Recycling GmbH:ssa RWE Umwelt Services Deutschland GmbH:lle. Ilmoituksessa uuden yrityksen vuotuiseksi uusiopaperituotannoksi arvioitiin [...] tonnia, minkä katsottiin johtavan 40 työpaikan luomiseen. Hamburger AG ei kuitenkaan osta koko tuotettua määrää, koska se ei tarvitse kaikkia kyseisen laitoksen valmistamia paperilaatuja. Uusi yritys toimittaa tuotteitaan myös muille yrityksille, minkä vuoksi sitä ei missään vaiheessa ole pidetty osana Hamburger AG:n hanketta.
(32) Saksa toteaa H& H Recycling GmbH:n ansiosta syntyvistä työpaikoista, että suunniteltu [...] tonnin uusiopaperierän toimittaminen Hamburger AG:lle johtaa kymmenen työpaikan luomiseen. Tämä vahvistetaan yrityksen esittämässä aiesopimuksessa.
(33) Saksa toteaa markkinakehityksestä ja kilpailutekijän määrittelemisestä, että monialaisten puitteiden mukaan keskimääräisen vuotuisen kasvun laskemisessa sovelletaan viiden vuoden tarkasteluajanjaksoa. Tämän hankkeen tapauksessa tarkastellaan siis vuosia 1996-2000. Tänä ajanjaksona keskimääräinen vuotuinen kasvu oli 10,04 prosenttia. Saksa korostaa, että investoinnit toteutetaan uusiopaperin eli keräyspaperista valmistettavan aaltopaperin osamarkkinoilla, joilla keskimääräinen vuotuinen kasvu on viime vuosina ollut suurempaa kuin aaltopaperimarkkinoilla kokonaisuutena. Lisäksi Saksa esittää, että keskimääräistä hitaampi kasvuvauhti ei johdu markkinakehityksestä vaan poliittisesta interventiosta. Kyseisen intervention vuoksi uusiopaperin hinnat laskivat tuntuvasti vuosina 1995-1996, mikä johti aaltopaperin hinnan alenemiseen. Saksan tietojen mukaan kesti kolme vuotta ennen kuin markkinat olivat toipuneet intervention seurauksista.
(34) Saksa vahvistaa, että kaikki maantiekuljetusten välillisesti luomat työpaikat sijaitsevat tukialueella. Rautatiekuljetusten välillisesti luomista työpaikoista Saksa myöntää, että kaikki ilmoitetut 33 työpaikkaa eivät sijaitse tukialueella, mutta kuitenkin vähintään kymmenen niistä sijaitsee.
(35) Kysymykseen, voidaanko ilmoitetut Tsekissä välillisesti luotavat työpaikat ottaa huomioon arvioitaessa hankkeen alueellisia vaikutuksia, Saksa toteaa, että Saksan viittä uutta osavaltiota on pidettävä yhtenä EY:n perustamissopimuksen 87 artiklan 3 kohdan a alakohdassa tarkoitettuna tukialueena, jolla on yhteinen raja Tsekin kanssa. Puolassa välillisesti luotavien työpaikkojen osalta Saksa viittaa siihen, että kyseiselle maalle on laadittu NUTS II -tason alueellinen kartta, ja pyytää komissiota vielä harkitsemaan kantaansa sen suhteen, voitaisiinko Puolassa välillisesti luotavat työpaikat sittenkin ottaa huomioon määriteltäessä alueellista vaikutusta osoittava tekijä.
(36) Saksan mukaan tukialueella ja läheisyydessä sijaitsevilla tukialueilla luodaan välillisesti vähintään 164 työpaikkaa, kun Puolassa ja Tsekissä sijaitsevia työpaikkoja ei oteta huomioon.
(37) Saksa on ottanut kantaa myös kolmansien huomautuksiin. Kilpailutekijän määrittelyn osalta se toteaa, että todettavissa olevan kulutuksen tuleva kehitys ei tässä yhteydessä ole merkityksellinen. Markkinakehityksen arvioinnin kannalta merkityksellinen ajanjakso käsittää viimeiset viisi vuotta. Saksa korostaa, että vuonna 2000 todettavissa oleva määrällinen kulutus kasvoi 6,1 prosenttia.
(38) Markkinoilla vallitsevasta kapasiteettitilanteesta Saksa toteaa, että tarkasteltavana olevien investointien kaltaisissa suurhankkeissa tuotantovaiheeseen pääseminen kestää tavallisesti yhdestä kolmeen vuotta. Saksa on esittänyt laskelmia, jotka perustuvat 2,8 prosentin keskimääräiseen vuotuiseen kasvuun lähivuosina ja joiden mukaan markkinoilla ei vuoteen 2003 mennessä ole ylikapasiteettia senkään jälkeen, kun tuotanto uudessa laitoksessa on alkanut. Sama koskee vuotta 2004.
(39) Saksa muistuttaa siitä, että uudessa laitoksessa valmistetaan valkoisia ja ruskeita testlainereita kulloisestakin markkinatilanteesta riippuen. Uudessa laitoksessa valmistettu valkoinen testlaineri on laadultaan [...]; tämän paperilaadun markkinasegmentti kasvaa nopeasti.
(40) Saksa toteaa, että kaksi ylikapasiteetista huomauttanutta yritystä aikoo itse laajentaa tuotantokapasiteettiaan huomattavasti vuoteen 2004 mennessä.
(41) Keräyspaperimarkkinoiden tilanteesta Saksa toteaa olevansa keräyspaperin nettoviejä (2,6 miljoonaa tonnia). Tämä ylijäämä todennäköisesti supistuu vuoteen 2010 mennessä 1,7 miljoonaan tonniin, koska kysyntä kasvaa tarjontaa nopeammin, sillä keräyspaperikiintiö on jo nyt suuri (yli 60 prosenttia). Tosin Saksa on vastedeskin suurin keräyspaperin nettoviejä yhteisön alueella. Muissa Euroopan maissa tarjonta kasvaa kysyntää nopeammin, joten keräyspaperimarkkinoihin ei kohdistu mitään haitallisia vaikutuksia ja hinnat pysyvät vakaina. Jaakko Pöyry on vahvistanut nämä tulokset.
(42) Saksa toteaa, että välittömästi luotavien työpaikkojen lukumäärä, joka suhteessa hankkeen kokonaiskapasiteettiin on suurempi kuin erään kilpailijan hankkeessa, voi johtua siitä, että Hamburger AG:n laitteet ovat kapeampia. Tämän vuoksi kapasiteetti on pienempi, vaikka laitteiden käyttämiseksi tarvitaan yhtä paljon työntekijöitä. Toisena syynä voidaan pitää sitä, että laitos on kiinteässä yhteydessä emoyhtiöönsä, minkä vuoksi myynti-, laskenta- ym. tehtäviin tarvitaan vähemmän henkilöstöä.
(43) Hankkeen alueellisista vaikutuksista Saksa toteaa pyytäneensä, että komissiolle toimitetaan tulevien kumppaniyritysten laskelmia ja lausuntoja. Kuljetusalaa koskevien työpaikkojen osalta Saksa muistuttaa, että lopputuotteiden lisäksi myös raaka-aineet on kuljetettava.
V TUEN ARVIOINTI
3.1 Ilmoitusvelvollisuus
(44) Hankkeen kokonaiskustannukset ovat 153 miljoonaa euroa, kasautunut tuen intensiteetti on 35 prosenttia tukikelpoisista investointikustannuksista ja tuen määrä uutta työpaikkaa kohti 193881 euroa. Tämän vuoksi tuesta on monialaisten puitteiden 2.1 kohdan nojalla ilmoitettava erikseen ja se on arvioitava.
(45) Monialaisten puitteiden mukaan ennen tukihankkeen arviointia on määriteltävä asian kannalta merkitykselliset markkinat.
3.2 Asian kannalta merkitykselliset markkinat
(46) Markkinaosuutta määritettäessä asian kannalta merkitykselliset tuotemarkkinat käsittävät investointihankkeessa tarkoitetut tuotteet ja mahdollisesti niitä korvaavat tuotteet.
(47) Tarkasteltavana olevassa asiassa investointihanke koskee keräyspaperista valmistettavien ruskeiden ja valkoisten testlainereiden tuotantoa. Testlainerit kuuluvat aaltopapereiden tuoteryhmään. Aaltopaperit voidaan jakaa kolmeen ryhmään: uusiokuiduista valmistettuihin raakapapereihin, puolikemiallisiin massoihin ja kraftlainereihin. Kyseisen tuotantolaitoksen testlainerit valmistetaan pelkästään uusiokuiduista, joten ne kuuluvat uusiokuiduista valmistettujen raakapapereiden ryhmään. Puolikemialliset massat ovat erikoistuotteita; kraftlainereiden valmistuksessa raaka-aineena käytetään (esim. puusta valmistettua) sellua.
(48) Vuonna 1999 uusiokuiduista valmistetun raakapaperin osuus aaltopaperin kokonaiskulutuksesta oli 74 prosenttia; puolikemiallisten massojen osuus oli kuusi prosenttia ja kraftlainereiden osuus 20 prosenttia.
(49) NACE-toimialaluokituksessa aaltopaperi kuuluu luokkaan 21.12, joka käsittää koko paperin- ja pahvintuotannon. Aaltopaperi on aaltopahvin ja paperin valmistuksessa tarvittava välituote. Valkoista ja ruskeaa aaltopahvia käytetään pakkausmateriaalina ja pakkausten raaka-aineena monilla eri aloilla.
(50) Osa kyseisen laitoksen testlainerituotannosta jalostetaan omissa laitteissa aaltopahviksi, mutta suurin osa myydään markkinoilla riippumattomille yrityksille muokkausta ja jatkojalostusta varten. Uuden tuotantolaitoksen pääasiallinen toimintamuoto on siis testlainereiden valmistus.
(51) Näin ollen komissio pitää aaltopaperimarkkinoita merkityksellisinä tuotemarkkinoina. Näille markkinoille ei ole olemassa omaa NACE-luokitusta.
(52) Monialaisten puitteiden mukaan asian kannalta merkitykselliset maantieteelliset markkinat käsittävät Euroopan talousalueen tai vaihtoehtoisesti merkittävän alueen siitä, jos kyseisellä alueella vallitsevat kilpailuedellytykset eroavat riittävästi Euroopan talousalueen muista alueista.
(53) Saksan mukaan asian kannalta merkitykselliset maantieteelliset markkinat käsittävät ainakin Euroopan talousalueen. Koska uusi tuotantolaitos sijaitsee Saksan itäisellä rajalla, merkityksellisinä markkinoina voidaan pitää myös Itä-Eurooppaa. Itä-Euroopan markkinoista on vaikea saada luotettavia tietoja. Lisäksi Itä-Euroopan markkinat ovat ETA:n markkinoihin verrattuna pienikokoiset. Tämän vuoksi komissio tarkastelee asiaa ETA:n markkinoiden perusteella ja pitää ETA:a merkityksellisinä markkinoina.
3.3 Markkinakehitys
(54) Saksa toimitti jäljempänä esitettävät tiedot aaltopaperin todettavissa olevasta kulutuksesta Euroopan talousalueella. Tiedot perustuvat Euroopan aaltopaperintuottajien liiton toimittamiin tilastoihin(7):
TAULUKON PAIKKA
(55) Saksan tietojen mukaan seuraavien kymmenen vuoden aikana aaltopapereiden määrällisen kulutuksen arvioidaan Euroopan talousalueella kasvavan keskimäärin 2,8 prosenttia vuodessa(8).
(56) On hankalaa saada tietoja aaltopaperin todettavissa olevasta kulutuksesta Itä-Euroopassa. Markkinoiden laajuudeksi vuonna 1999 arvioidaan 1,5 miljoonaa tonnia (lukuun ottamatta Venäjää ja IVY-maita). Seuraavien kymmenen vuoden aikana määrällisen kulutuksen arvioidaan kasvavan keskimäärin 5,2 prosenttia vuodessa(9).
3.4 Arviointi monialaisten puitteiden perusteella
(57) Monialaisten puitteiden mukaan komissio päättää tukihanketta koskevasta tuen sallitusta enimmäisintensiteetistä (tuen alueellisesta enimmäismäärästä), joka voidaan myöntää yritykselle kyseisellä tukialueella ilmoituksen antamisen aikana voimassa olevan hyväksytyn aluetukiohjelman mukaisesti.
(58) Koska Hamburger AG:tä on pidettävä suuryrityksenä, tuen sallittu enimmäisbruttointensiteetti (R) tarkasteltavana olevassa asiassa on 35 prosenttia(10). Näin ollen komissio toteaa, että ehdotettu 35 prosentin tuki-intensiteetti on yhdenmukainen kyseisen alueen suuryrityksille myönnettävän tuen enimmäismäärän kanssa.
(59) Tämän jälkeen mainittua prosenttilukua korjataan kolmella arviointitekijällä, jotta voidaan laskea kyseiseen hankkeeseen myönnettävän tuen sallittu enimmäisintensiteetti. Arviointitekijät ovat kilpailutekijä (T), pääoman ja työvoiman suhdeluku (I) ja alueellista vaikutusta osoittava tekijä (M).
Kilpailutekijä (T)
(60) Komissio toteaa, että Hamburger AG:n osuus merkityksellisistä markkinoista ei ylitä 40:tä prosenttia myöskään uuden investoinnin toteuduttua.
(61) Tuen hyväksyminen yrityksille, jotka toimivat rakenteellisen ylikapasiteetin aloilla, uhkaa erityisesti vääristää kilpailua. Kapasiteetin kasvattaminen, jota ei kompensoida supistamalla kapasiteettia toisaalla, syventää rakenteellisen ylikapasiteetin ongelmaa. Toimiala tai alatoimiala määritellään NACE-luokituksen alimman asteen mukaisesti.
(62) NACE-toimialaluokituksessa aaltopaperin valmistus kuuluu luokkaan 21.12, joka käsittää koko paperin-, kartongin- ja pahvintuotannon. Nämä seikat huomioon ottaen komissio katsoo, että aaltopapereita koskeva alatoimiala on asian kannalta merkityksellinen toimiala.
(63) Aaltopapereita koskevalla alatoimialalle ei ole olemassa omaa NACE-luokitusta. Aaltopaperi muodostaa vain pienen osan asian kannalta merkityksellisestä NACE-luokasta. Tämän vuoksi komissio ei pidä NACE-luokkaa 21.12 koskevaa kapasiteetin käyttöastetta merkittävänä tekijänä kapasiteettitilanteen arvioinnin kannalta. Monialaisten puitteiden 3.4 kohdan mukaan komissio arvioi kilpailutekijän todettavissa olevaa kulutusta koskevien tietojen perusteella ja tutkii, tehdäänkö investointi taantuvilla markkinoilla.
(64) Tätä tarkoitusta varten komissio vertailee keskenään kyseisten tuotteiden todettavissa olevaa kulutusta ja koko tehdasteollisuuden kasvuvauhtia Euroopan talousalueella. Markkinoiden katsotaan olevan taantuvia, jos niiden vuotuinen kasvuvauhti viimeisten viiden vuoden aikana on keskimäärin yli kymmenen prosenttia hitaampi kuin koko tehdasteollisuuden vuotuinen kasvuvauhti Euroopan talousalueella, jollei tuotteen tai tuotteiden suhteellinen kysyntä ole voimakkaassa nousussa. Markkinoiden taantuman katsotaan olevan täydellistä, jos kulutuksen keskimääräinen vuotuinen kasvu on viimeisten viiden vuoden aikana ollut negatiivinen.
(65) Kuten edellä esitettiin, Saksan mielestä komission olisi tarkasteltava todettavissa olevan kulutuksen kehityksen arvioinnissa viiden vuoden ajanjaksoa eli vuosia 1996-2000 kuuden vuoden jakson asemasta. Monialaisissa puitteissa viitataan viimeisten viiden vuoden keskimääräiseen vuotuiseen kasvuun. Tämän vuoksi komissio tarkastelee todettavissa olevaa kulutusta yleensä kuuden vuoden ajan saadakseen käyttöönsä viisi kasvuvauhtia ilmaisevaa lukua(11).
(66) Saksa esitti tietoja kyseisten tuotteiden todettavissa olevasta kulutuksesta Euroopan talousalueella vuosina 1994-2000. Näiden tietojen mukaan todettavissa olevan kulutuksen arvon keskimääräinen vuotuinen kasvuvauhti aaltopaperimarkkinoilla oli 1,35 prosenttia vuosina 1994-1999 ja 0,70 prosenttia vuosina 1995-2000. Vuosina 1994-1999 koko tehdasteollisuuden vuotuinen kasvuvauhti Euroopan talousalueella oli 5,81 prosenttia, ja vuosina 1995-2000 se oli 6,16 prosenttia. Monialaisten puitteiden 7.8 kohdan mukaan aaltopaperimarkkinat ovat taantuvat, koska niiden keskimääräinen kasvuvauhti on merkittävästi (ts. yli kymmenen prosenttia) hitaampi kuin koko tehdasteollisuuden vuotuinen kasvuvauhti.
(67) Komissio kommentoi Saksan väitettä, jonka mukaan keskimääräinen vuotuinen kasvu keräyspaperista valmistettavan aaltopaperin osamarkkinoilla on ollut suurempaa kuin aaltopaperimarkkinoilla kokonaisuutena, toteamalla, että komissio on määritellyt aaltopaperimarkkinat asian kannalta merkityksellisiksi markkinoiksi. Monialaisten puitteiden mukaan näiden markkinoiden kehitys on otettava huomioon kilpailutekijää arvioitaessa.
(68) Näin ollen komissio käyttää kilpailutekijänä lukua 0,75.
Pääoman ja työvoiman suhdeluku (I)
(69) Pääoman ja työvoiman suhdelukua käytetään tuen sallitun enimmäisintensiteetin mukauttamiseen sellaisten hankkeiden tukemiseksi, joilla edistetään nykyistä paremmin ja tehokkaammin työttömyyden vähentämistä luomalla suhteellisen suuri määrä uusia työpaikkoja.
(70) Saksan tietojen mukaan hankkeella luodaan 277 pysyvää työpaikkaa, jotka jakautuvat eri osa-alueiden kesken seuraavasti:
TAULUKON PAIKKA
(71) Aloittaessaan menettelyn komissio katsoi, että uusiopaperitehtaan perustamista koskevaa hanketta on pidettävä satelliittihankkeena ja se on otettava huomioon määriteltäessä pääoman ja työvoiman suhdeluku. Menettelyn aloittamisen jälkeen Saksan liittotasavallalta saamiensa tietojen perusteella komissio katsoo, että uusiopaperitehtaan perustamista voidaan pitää itsenäisenä hankkeena.
(72) Saksa on perustellut tällä hankkeella välittömästi luotavien työpaikkojen lukumäärää esittämällä tietoja kapasiteetista ja työntekijöiden lukumäärästä vastaavissa hankkeissa. Tämän vuoksi komissio katsoo, että esitetty lukumäärä on asianmukainen. Mukautustekijä 153,4 miljoonan euron investoinnissa, jolla luodaan 277 työpaikkaa, vastaa 553790 euron määrää työpaikkaa kohti. Monialaisten puitteiden 3.10.2 kohdan mukaisesti tähän hankkeeseen myönnettävän tuen sallitun enimmäisintensiteetin mukauttamiseksi käytetään pääoman ja työvoiman suhdelukua 0,8.
Alueellista vaikutusta osoittava tekijä (M)
(73) Alueellista vaikutusta osoittavassa tekijässä otetaan huomioon myönteiset vaikutukset uutta investointitukea saavan alueen talouteen. Komissio katsoo, että työpaikkojen luomista voidaan käyttää osoittimena siitä, miten investointihanke edistää alueen kehitystä. Pääomavaltaiset investoinnit saattavat välillisesti luoda huomattavan määrän työpaikkoja varsinaisella tukialueella tai läheisyydessä sijaitsevalla tukialueella. Työpaikkojen luomisella tarkoitetaan tässä yhteydessä sellaisten työpaikkojen luomista, jotka liittyvät suoraan hankkeeseen, sekä ensisijaisten alihankkijoiden ja asiakkaiden luomia työpaikkoja.
(74) Ilmoituksen mukaan hankkeella luodaan välillisesti 356 työpaikkaa seuraavilla osa-alueilla:
TAULUKON PAIKKA
(75) Saksan tietojen mukaan raaka-aineiden eli uusiopaperin ja tärkkelyksen hankinta on osa-alue, jolla luodaan välillisesti eniten työpaikkoja. Uuden tuotantolaitoksen vuotuisen uusiopaperitarpeen arvioidaan olevan [...] tonnia.
(76) Saksa arvioi Puolassa ja Tsekissä sijaitsevien yritysten tuottaman uusiopaperin hankinnan luovan välillisesti 109 työpaikkaa. Hamburger AG arvioi hankkivansa vuosittain [...] tonnia uusiopaperia yrityksiltä, jotka sijaitsevat Puolassa ja Tsekissä 200 kilometrin säteellä uudesta tuotantolaitoksesta. Saksan näkemyksen ja erään kierrätysalan yrityksen laskelmien mukaan [...] tonnin suuruinen uusiopaperin kysynnän lisäys loisi 109 työpaikkaa Puolassa ja Tsekissä. Tässä yhteydessä Saksa on esittänyt luettelon viidestä Tsekissä ja seitsemästä Puolassa sijaitsevasta kierrätysalan yrityksestä.
(77) Saksa arvioi, että ilmoitetuista 109 uudesta työpaikasta Tsekissä toimivat tarjoajat luovat kolmanneksen eli noin 36 työpaikkaa ja Puolassa toimivat tarjoajat luovat kaksi kolmannesta eli noin 73 työpaikkaa.
(78) Lisäksi Saksa arvioi, että tarkasteltavana oleva hanke myötävaikuttaa 30 uuden työpaikan syntymiseen; nämä uudet työpaikat luo Puolassa toimiva Hamburger AG:n asiakas, joka valmistaa aaltopaperituotteita. Koska raaka-ainetoimitusten varmuus lisääntyy ja rahtikustannukset pienenevät uuden laitoksen perustamisen myötä, yrityksen odotetaan laajentavan tuotantoaan. Tämä vahvistetaan yrityksen esittämässä aiesopimuksessa.
(79) Tsekissä luotavista noin 36 työpaikasta on todettava, että Tsekillä ja Brandenburgin osavaltiolla ei ole yhteistä rajaa, joten Tsekkiä ei voida määräyksissä tarkoitettuna läheisyydessä sijaitsevana alueena. Kyseisessä maassa toimivien alihankkijoiden kanssa välillisesti luotuja työpaikkoja ei näin ollen oteta huomioon määriteltäessä alueellista vaikutusta osoittava tekijä.
(80) Lisäksi Saksa esittää, että uusiopaperin toimittajat ja uuden tuotantolaitoksen eräs puolalainen asiakas luovat välillisesti uusia työpaikkoja. Tässä yhteydessä on syytä muistaa, että Puola ei ole Euroopan unionin jäsenvaltio. Helmikuussa 1994 voimaan tulleen Eurooppa-sopimuksen 63 artiklassa määrätään, että sopimuksen tultua voimaan ensimmäisten viiden vuoden aikana kaikkia Puolan myöntämiä valtiontukia arvioitaessa on otettava huomioon se, että Puola rinnastetaan EY:n perustamissopimuksen 87 artiklan 3 kohdan a alakohdassa tarkoitettuihin tukialueisiin. Tämän määräyksen voimassaoloa pidennettiin äskettäin(12). Aloittaessaan menettelyn komissio piti kyseenalaisena sitä, että Puolassa toimivien tarjoajien ja asiakkaiden luomat työpaikat voitaisiin ottaa huomioon määriteltäessä alueellista vaikutusta osoittava tekijä.
(81) Ilmoituksessaan Saksa esitti, että perustettaessa Schwarze Pumpeen uusi uusiopaperiyritys, joka toimittaa uudelle laitokselle [...] tonnia uusiopaperia, luodaan välillisesti 40 työpaikkaa. Uusimpien esitettyjen tietojen mukaan tämä yritys toimittaa, kuten edellä todettiin, vähintään [...] tonnia uusiopaperia, mikä johtaa kymmenen välillisen työpaikan luomiseen. Näin ollen tämän hankkeen yhteydessä otetaan huomioon kymmenen välillistä työpaikkaa.
(82) Saksan mukaan erään tärkkelysjauhon toimittajan kautta luodaan 12 työpaikkaa.
(83) Kuljetuspalvelut muodostavat toiseksi tärkeimmän osa-alueen, jolla luodaan välillisesti 107 työpaikkaa. Saksan tietojen mukaan vuosittain kuljetettava määrä on [...] tonnia (raaka-aineita, lopputuotteita, jätteitä). Omalla kalustolla kuljetettava määrä on [...] tonnia. Yksityisen kuljetusliikkeen kuljetettavaksi annettava määrä on [...] tonnia. Saksa esitti kyseisen yrityksen aiesopimuksen ja arviot, joiden mukaan [...] tonnin kuljettaminen johtaa 70 uuteen työpaikkaan (51 kokopäivätoimista vakituista kuljettajaa, 19 työpaikkaa toimistotehtävissä ja ajoneuvohuollossa). Jäljelle jäävät [...] tonnia kuljetetaan rautateitse. Yksityisen rautatieyhtiön vahvistamien Saksan arvioiden mukaan näin luodaan 33 työpaikkaa. Lisäksi Saksa esitti erään sellaisen yksityisyrityksen arviot, joka luo neljä uuteen tuotantolaitokseen liittyvää työpaikkaa rautateiden vaihtotöiden alalla.
(84) Komissio katsoo, että esitetyt arviot kuljetusalalla välillisesti luotavista työpaikoista ovat asianmukaisia. Aloittaessaan menettelyn se kuitenkin piti kyseenalaisena, sijaitsevatko kaikki nämä työpaikat läheisyydessä sijaitsevilla tukialueilla. Saksa myöntää, että kaikki rautatiekuljetusten alalla luotavat työpaikat eivät sijaitse läheisyydessä sijaitsevilla tukialueilla, mutta kuitenkin vähintään kymmenen niistä sijaitsee. Tämän vuoksi määriteltäessä alueellista vaikutusta osoittava tekijä otetaan huomioon 84 kuljetusalalla välillisesti luotavaa työpaikkaa.
(85) Lisäksi säännöllisen laitehuollon alalla luodaan 26 työpaikkaa, energiahuollossa 15 työpaikkaa, tuotantoseisokkien aikana annettavan koulutuksen ja määräaikaisen henkilöstön avulla yhdeksän työpaikkaa ja uuden laitoksen toimintaan liittyvissä palveluissa (siivous, ateriapalvelu, toimistotehtävät jne.) kahdeksan työpaikkaa.
(86) Jos Puolassa toimivien tarjoajien ja asiakkaiden luomia työpaikkoja (73 uusiopaperitoimituksien ansiosta ja 30 erään asiakkaan kautta) ei oteta huomioon, välillisesti luotavien työpaikkojen lukumäärä on 164. Jos nämä työpaikat otetaan huomioon, välillisesti luotavien työpaikkojen lukumäärä on 267. Monialaisten puitteiden 3.10.3 kohdan mukaisesti ja verrattuna tällä hankkeella välittömästi luotaviin 277 työpaikkaan voidaan todeta, että nämä tiedot vastaavat kummassakin tapauksessa tuen avulla perustetun työpaikan keskinkertaista välillistä työllistävää vaikutusta (50-100 prosenttia). Näin ollen alueellista vaikutusta osoittavaksi tekijäksi määritellään 1,25.
Tuen sallittu enimmäisintensiteetti
(87) Edellä esitetyt seikat huomioon ottaen tähän hankkeeseen sovelletaan laskentakaavaa 35 × 0,75 × 0,8 × 1,25 = 26,25 prosenttia brutto. Suunniteltu 53,7 miljoonan euron tuki, jonka bruttotuki-intensiteetti on 35 prosenttia ja jonka Saksa aikoo myöntää Hamburger AG:lle Schwarze Pumpessa (Brandenburgin osavaltiossa) toteutettaviin investointeihin, ei siis vastaa sallittua enimmäisintensiteettiä, joka laskettiin monialaisten puitteiden perusteella.
3.5 Tuen valvonta jälkikäteen
(88) Kyseessä olevien siirrettävien suurinvestointien herkkyyden vuoksi on erittäin tärkeää, että käytössä on järjestelmä, jolla varmistetaan, että tuensaajalle tosiasiallisesti maksetun tuen määrä vastaa komission päätöstä.
(89) Jokaisen tuetun hankkeen osalta, jonka komissio hyväksyy monialaisten puitteiden perusteella, komissio edellyttää, että joko jokaiseen jäsenvaltion viranomaisten ja tuensaajan väliseen sopimukseen tuesta sisällytetään takaisinmaksulauseke sen varalta, ettei sopimusta noudateta, tai viimeinen merkittävä tukierä (esimerkiksi 25 prosenttia) maksetaan vasta sitten, kun tuensaaja on osoittanut jäsenvaltiolle tyhjentävästi, että hanke on toteutettu komission päätöksen mukaisella tavalla, ja kun komissio jäsenvaltion toimittamat tiedot hankkeen toteutuksesta saatuaan on ilmoittanut 60 arkipäivän kuluessa hyväksyvänsä viimeisen tukierän maksun tai ei ole esittänyt vastalausetta tukierän maksulle tänä aikana.
(90) Komissio toteaa, että esitettyyn Hamburger AG:lle myönnettävää tukea koskevaan päätökseen sisältyy takaisinmaksulauseke sen varalta, että tuensaaja ei noudata päätöstä, jolla tuki on hyväksytty.
(91) Komissio toteaa, että viimeinen tukierä maksetaan vasta sitten, kun Hamburger AG on osoittanut jäsenvaltiolle tyhjentävästi, että hanke on toteutettu komission päätöksen mukaisella tavalla.
(92) Lisäksi komissio toteaa, että Saksan sitoutuminen jälkikäteen toteutettavaan tuen valvontaan täyttää monialaisten puitteiden 6 kohdassa määrätyt velvoitteet, joissa erityisesti määrätään, että komissiolle on toimitettava jäljennös tuen myöntämistä koskevasta päätöksestä sekä hanketta koskeva vuosikertomus, ja muut monialaisten puitteiden 6.4 kohdassa mainitut tietojen ja asiakirjojen toimittamista koskevat vaatimukset.
VI PÄÄTELMÄT
(93) Ottaen huomioon edellä esitetyt seikat komissio päättelee, että monialaisten puitteiden määräysten mukaisesti lasketun tuen sallitun enimmäisintensiteetin ylittävä osa ilmoitetusta tuesta ei täytä yhteismarkkinoille soveltuvuuden edellytyksiä,
ON TEHNYT TÄMÄN PÄÄTÖKSEN:
1 artikla
Valtiontuki, jonka määrä on 53685648 euroa ja jonka Saksa aikoo myöntää Hamburger AG:lle, ei sovellu yhteismarkkinoille siltä osin kuin se ylittää kyseiseen hankkeeseen myönnettävän tuen sallitun enimmäisintensiteetin, joka on 26,25 prosenttia.
Tukea, jonka tuki-intensiteetti ylittää 26,25 prosenttia, ei saa myöntää.
2 artikla
Saksan on ilmoitettava komissiolle kahden kuukauden kuluessa tämän päätöksen tiedoksiantamisesta sen noudattamiseksi toteuttamansa toimenpiteet.
3 artikla
Tämä päätös on osoitettu Saksan liittotasavallalle.
Tehty Brysselissä 9 päivänä huhtikuuta 2002.

Labels: 4
1
19
9
18